《素斋于君实赋别兼简方岩侍郎》
宋代·释居简

诸公皆青云，一士独苦心。怀哉英雄泪，亦复长满襟。

乡来梁楚声，不贵双南金。九仞横界墙，馀子不敢侵。

两鬓吹黄尘，倦翮投晚林。渺观酒勍敌，袖手妒病瘖。

元龙异姓兄，老凤仪韶音。秋窗坐欲曙，晓灯挑不禁。

鸰原思寥寥，雁影云沉沉。东观可纵观，北斗当满斟。

虽无广文毡，亦有丞相衾。好邻买道南，逸兴追山阴。

唤起方岩翁，共作商岩霖。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。